ফিজির বিজয় সিংহ আর অস্ট্রেলিয়ার মার্ক লেসম্যানের পর জিকা ভাইরাসের আশঙ্কায় রিও অলিম্পিক্স থেকে নাম প্রত্যাহার করার ইঙ্গিত দিলেন রোরি ম্যাকিলরয়। গত রবিবার খেলোয়া়ড়জীবনের প্রথম আইরিশ ওপেন খেতাব জয়ের পর সাংবাদিক বৈঠকে যখন ম্যাকিলরয়-কে প্রশ্ন করা হয় তখন তিনি বললেন, ‘‘অলিম্পিক্সে সোনার জেতার স্বপ্ন সকলের থাকে, আমারও আছে। তাই আপাতত আমি রিও যাচ্ছি।’’ তারপরই অবশ্য উত্তর আয়ারল্যান্ডের গল্‌ফার স্বীকার করলেন, ‘‘কিছুদিন ধরে জিকা ভাইরাস নিয়ে আমি পড়াশুনা করেছি। অনেক রিপোট পড়েছি। সব কিছু মাথায় রেখে বলছি, আমি হয়তো রিও অলিম্পিক্সে অংশগ্রহন না-ও করতে পারি।’’ তবু, বিশ্ব র‌্যাঙ্কিংয়ে তিন নম্বরে থাকা রোরি ম্যাকিলরয় স্পষ্ট করে জানালেন না যে, তিনি রিওতে যাবেন না। সেই কারণে তাঁর অংশগ্রহনকে কেন্দ্র করে ধোঁয়াশা তৈরি হয়েছে। 
অন্যদিকে ভারতীয় গল্‌ফার অনির্বাণ লাহিড়ি অবশ্য তাঁর অষ্টম চ্যাম্পিয়নশিপের জন্য যোগ্যতা অর্জন করলেন। জুন ১৬ থেকে ১৭ ওকমান্ট ক্লাব, পেনসিলভানিয়ার যুক্তরাষ্ট্র ওপেনে খেলার যোগ্যতা অর্জন করলেন তিনি। বাইরণ নেলসন টুর্নামেন্টে যৌথভাবে ৪৬ নম্বর স্থান পেয়েছিলেন লাহিড়ি। সেক্ষেত্রে বিশ্ব র‌্যাঙ্কিংয়ে তিনি তাঁর ৫৬ নম্বর স্থানটি ধরে রাখতে পারলেন। বিশ্ব গল্‌ফ র‌্যাকিংয়ে প্রথম ৬০ জনের মধ্যে আছেন লাহিড়ি। ২০১২ সালে লাহিড়ি প্রথম মেজর ওপেন চ্যাম্পিয়নশিপ খেলার সুযোগ পান। তারপর তিনি ধারাবাহিকভাবে পরপর সাতটা মেজর চ্যাম্পিয়নশিপ খেলেছিলেন। পিজিএ টুর্নামেন্টে অনির্বাণ লাহিড়ি ১২টা প্রতিযোগিতায় অংশগ্রহন করেছেন। মার্চে হওয়া হিরো ইন্ডিয়ান ওপেনে লাহিড়ি দ্বিতীয় স্থান অর্জন করেন। বাইরন গল্‌ফে ব্যর্থতা কাটিয়ে এবার তাঁর লক্ষ্য যুক্তরাষ্ট্র ওপেনের দিকে